b'\n_START_ARTICLE_\nSHA\n_START_PARAGRAPH_\nSecure Hash Algorithm ehk SHA on kr\xc3\xbcptograafiliste r\xc3\xa4sifunktsioonide perekond, mis arendati v\xc3\xa4lja Ameerika \xc3\x9chendriikide Riiklikus Standardite ja Tehnoloogia Instituudis koost\xc3\xb6\xc3\xb6s Riikliku julgeolekuagentuuriga. _NEWLINE_SHA algoritmide perekonda kuuluvad SHA-0, SHA-1, SHA-2 ja SHA-3.\n_START_SECTION_\nSHA-0 ja SHA-1\n_START_PARAGRAPH_\nSHA-0 algoritmi esialgne nimi oli lihtsalt SHA, aga hiljem lisandus uuemaid sarnase p\xc3\xb5him\xc3\xb5ttega algoritme, mist\xc3\xb5ttu v\xc3\xb5eti kasutusele nimi SHA-0. Aastal 1993 avaldati SHA-1, mis oli esialgse algoritmi edasiarendus. Uues algoritmis oli parandatud varem leitud turvaauk, kusjuures SHA-0 ja SHA-1 erinevad ainult \xc3\xbche tehte v\xc3\xb5rra. Praeguseks on SHA-1 algoritm kuulutatud ebaturvaliseks ning NIST soovitab riigiorganisatsioonidel kasutada uuemaid SHA r\xc3\xa4sifunktsioone._NEWLINE_Microsoft, Google ja Mozilla l\xc3\xb5petavad alates 2017. aastast brauserites SHA-1 SSL sertifikaatide aktsepteerimise._NEWLINE_SHA-1 on kasutusel Git ja Mercurial versioonihaldustarkvaras andmete terviklikuse kontrollimise eesm\xc3\xa4rgil.\n_START_SECTION_\nSHA-2\n_START_PARAGRAPH_\nSHA-2 perekonda kuuluvad r\xc3\xa4sifunktsioonid SHA-256 ja SHA-512. SHA-256 kasutab 32-bitiseid s\xc3\xb5nu ning SHA-512 64-bitiseid s\xc3\xb5nu.\n_START_SECTION_\nRakendused\n_START_PARAGRAPH_\nSHA-2 r\xc3\xa4sifunktsioon on kasutusel mitmetes rakendustes ja protokollides, n\xc3\xa4iteks TLS, SSL, PGP, SSH, S/MIME ja IPsec._NEWLINE_SHA-256 funktsiooni kasutatakse Debian GNU ja Linuxi tarkvarapakettide autentimisel ja DKIM s\xc3\xb5numite allkirjastamise standardis. SHA-512 on kasutusel s\xc3\xbcsteemis, mis autendib arhiveeritud videoid Rwanda genotsiidi tribunalist. Linuxi ja UNIXi arendajatel on kavas paroolide r\xc3\xa4simiseks v\xc3\xb5tta kasutusele SHA-256 ja SHA-512._NEWLINE_Bitcoin kasutab SHA-256 funktsiooni tehingute verifitseerimiseks ja toimingut\xc3\xb5estuse arvutamisel.\n_START_SECTION_\nSHA-3\n_START_PARAGRAPH_\nSHA-3 loodi Riikliku Standardite ja Tehnoloogia Instituudi poolt peetud avaliku konkursi k\xc3\xa4igus. Konkursi komisjoni poolt v\xc3\xa4ljavalituks osutunud r\xc3\xa4sialgoritmi Keccak loojateks on Guido Bertoni, Joan Daemen, Micha\xc3\xabl Peeters ja Gilles Van Assche. SHA-3 loomise eesm\xc3\xa4rgiks ei olnud SHA-2 v\xc3\xa4lja vahetamine, vaid pakkuda sellele alternatiivi juhul kui SHA-2 algoritmis avastatakse turvaauke._NEWLINE_SHA-3 perekonda kuuluvad laiendatava v\xc3\xa4ljundiga r\xc3\xa4sifunktsioonid (ingl extendable-output function, XOF) SHAKE128 ja SHAKE256, mille v\xc3\xa4ljundi suurust on vabalt muudetav. SHAKE-funktsioonid on esimesed Riikliku Standardite ja Tehnoloogia Instituudi poolt standardiseeritud XOF funktsioonid.'